Πωλ Ρ. Πόρτερ

Ο Πωλ Ρόμπερτ Πόρτερ (Paul Robert Porter) (1908 - 2002) ήταν Αμερικανός εκδότης εργατικού περιοδικού, αυτοδίδακτος οικονομολόγος που αναδείχθηκε στη διάρκεια του πολέμου οικονομικός σύμβουλος παραγωγής των ΗΠΑ. Μετά τον πόλεμο διορίστηκε επιτετραμμένος της διαχείρισης του σχεδίου Μάρσαλ, στη διασυμμαχική επιτροπή ελέγχου στη Γερμανία (1945) και στη συνέχεια σύμβουλος επιχειρήσεων. Έγινε ιδιαίτερα γνωστός στην Ελλάδα ως αρχηγός της αμερικανικής αποστολής Οικονομικής Συνεργασίας Διοίκησης την περίοδο 1949 - 1951. Δεν θα πρέπει να συγχέεται με τον Πωλ Α. Πόρτερ, επίσης αρχηγό αποστολής στην Ελλάδα το 1947.

 Ο Πωλ Ρ. Πόρτερ γεννήθηκε στις 12 Ιανουαρίου του 1908 στη πόλη Ντρέξελ και μεγάλωσε στην πόλη του Κάνσας, στη πολιτεία Μιζούρι. Το 1928 γράφτηκε στο Πανεπιστήμιο του Κάνσας. Αναμιχθείς με την πολιτική άρχισε από το 1938 να εκδίδει ένα σοσιαλιστικό περιοδικό - εργατική εφημερίδα στη πολιτεία Ουισκόνσιν μέχρι το 1941 όταν και παραιτήθηκε από τη συντονιστική επιτροπή του Σοσιαλιστικού Κόμματος (αντιπολίτευση τότε) της οποίας ήταν μέλος. Στη δεκαετία του 1940 (1941 - 1945) ανέλαβε μια σειρά κυβερνητικών θέσεων μεταξύ των οποίων πρόεδρος της επιτροπής σταθεροποίησης, αμυντικής παραγωγής και πολέμου καθώς και στη καθιέρωση προτύπων εργασίας στη ναυπηγική. Με τη λήξη του πολέμου ανέλαβε σύμβουλος εργατικών υποθέσεων στη Διασυμμαχική επιτροπή ελέγχου στη Γερμανία και ακολούθως επικεφαλής οικονομικών υποθέσεων στην πρεσβεία των ΗΠΑ στο Λονδίνο και την περίοδο 1947 - 1949 ανέλαβε γενικός αντιπρόσωπος των ΗΠΑ στην οικονομική επιτροπή στη Γενεύη. Το 1949 - 1950 διορίστηκε αρχηγός της αμερικανικής αποστολής Οικονομικής Διοίκησης και Συνεργασίας στην Ελλάδα θέση που διατήρησε μέχρι το 1950 όπου συνέχισε ως αντιπρόεδρος για ένα ακόμα χρόνο, μέχρι το 1951. Την εποχή εκείνη υπήρξε στενός σύμβουλος και βοηθός του Διαχειριστή του σχεδίου Μάρσαλ, Γουΐλιαμ Ντίπερ. Την περίοδο 1953 - 1957 οργάνωσε την διεθνή εμπορική επιχείρηση "Πόρτερ Ιντερνάσιοναλ" προωθώντας στο εξωτερικό αμερικανικά προϊόντα. Την εταιρεία πούλησε δέκα χρόνια αργότερα όπου και περιορίστηκε στην ιδιωτική μελέτη και γράψιμο. Σημαντικό του έργο είναι η "Η Ανάκαμψη των αμερικανικών πόλεων", όπου αναπτύσσει διάφορες οικονομικές θεωρίες και πρακτικές εκ της εμπειρίας του στο σχέδιο Μάρσαλ, που εξέδωσε το 1976. Ο Πωλ Ρόμπερτ Πόρτερ είχε νυμφευτεί δύο φορές, αρχικά με την Ελεονόρα Νέλσον και σε δεύτερο γάμο την Χίλντα Ρόμπερτ (1940) με την οποία απέκτησε τέσσερα παιδιά. Πέθανε στις 21 Απριλίου του 2002 στη Σαρασότα της Φλώριδας σε ηλικία 94 ετών. Το προσωπικό αρχείο του Αμερικανού επιτετραμμένου Πωλ Ρ. Πόρτερ, όσον αφορά τις περιόδους που είχε αναλάβει δημόσιες θέσεις, βρίσκεται σήμερα στον ομώνυμο φάκελλο στη Βιβλιοθήκη Τρούμαν, μία από τις δεκατρείς Προεδρικές Βιβλιοθήκες των ΗΠΑ. Όλο το αρχείο Πώλ Ρ. Πόρτερ αν και έχει αποχαρακτηριστεί από το 1975, διατηρεί πνευματικά δικαιώματα που έχουν εκχωρηθεί στην αμερικανική κυβέρνηση, παρέχοντας όμως ανοικτή πρόσβαση. Ιδιαίτερα αξιόλογο είναι το τέταρτο μέρος του εν λόγω αρχείου που φέρει τον τίτλο «Η Ελλάδα στο σημείο καμπής" (Greece on Turning Point) όπου αποτελεί περισσότερο από το ήμισυ του όλου αρχείου περιλαμβάνοντας απομνημονεύματα, αλληλογραφία, εκθέσεις προόδου του προγράμματος ενίσχυσης, έντυπο υλικό και άλλα στοιχεία, τα περισσότερα εκ των οποίων στάλθηκαν στον Πόρτερ, μετά από αίτησή του, από τους πρώην συναδέλφους του στο ελληνικό πρόγραμμα βοήθειας. Διάδοχός του στο εν λόγω πρόγραμμα και αρχηγός της αποστολής ήταν ο Ρότζερ Λάπμαν. Σύμφωνα με δήλωση του Πόρτερ η Ελλάδα το 1950, που είχε ήδη λήξει ο εμφύλιος, με την οικονομική βοήθεια που είχε λάβει παρουσίαζε βιομηχανική και γεωργική παραγωγή μεγαλύτερη της τελευταίας προπολεμικής περιόδου. Το αρχείο του Πωλ Ρ. Πόρτερ στη Βιβλιοθήκη Χ. Τρούμαν Los Angeles Times: Πωλ Ρ. Πόρτερ (βιογραφία) Νεώτερον Εγκυκλοπαιδικόν Λεξικόν Ηλίου τομ.16ος, σελ.302.